钦定古今图书集成/明伦汇编/官常典/第062卷 > 中山恭王衮
## 钦定古今图书集成/明伦汇编/官常典/第062卷 > 中山恭王衮

按《三国魏志》本传：“杜夫人生中山恭王衮，建安二十
一年，封平乡侯。少好学，年十馀岁能属文，每读书文
学，左右常恐以精力为病，数谏止之，然性所乐，不能
废也。二十二年，徙封东乡侯，其年又改封赞侯。黄初
二年，进爵为公，官属皆贺，衮曰：‘夫生深宫之中，不知
稼穑之艰难，多骄逸之失。诸贤既庆其休，宜辅其阙’。”
每兄弟游娱，衮独谭思经典。文学防辅相与言曰：“受
诏察公举错，有过当奏，及有善亦宜以闻，不可匿其
美也。”遂共表称陈衮美。衮闻之，大惊惧，责让文学曰：
“修身自守，常人之行耳，而诸君乃以上闻，是适所以
增其负累也。且如有善，何患不闻，而遽共如是，是非
益我者。”其戒惧如此。三年，为北海王。其年，黄龙见邺
西漳水，衮上书赞颂，诏赐黄金十斤。诏曰：“昔唐叔归
禾，东平献颂，斯皆骨肉赞美，以彰懿亲。王研精坟典，
耽味道真，文雅焕炳，朕甚嘉之。王其克慎明德，以终
令闻。”四年，改封赞王。七年，徙封濮阳。太和二年就国。
尚约俭，教敕妃妾纺绩织纴，习为家人之事。五年冬，
入朝。六年，改封中山。初，衮来朝，犯京都禁。青龙元年，
有司奏衮诏曰：“王素敬慎，邂逅至此，其以议亲之典
议之。”有司固执，诏削县二，户七百五十。衮忧惧，戒敕
官属愈谨。帝嘉其意。二年，复所削县。三年秋，衮得疾
病，诏遣太医视疾，殿中虎贲赍手诏赐珍膳相属，又
遣太妃、沛王林并就省疾。衮疾困，敕令官属曰：“吾寡
德忝宠，大命将尽。吾既好俭，而圣朝著《终诰》之制，为
天下法。吾气绝之日，自殡及葬，务奉诏书。昔卫大夫
蘧瑗葬濮阳，吾望其墓，常想其遗风。愿托贤灵，以弊
发齿，营吾兆域，必往从之。”《礼》，男子不卒妇人之手。亟
以时成东堂，堂成，名之曰“遂志之堂”，舆疾往居之。又
令世子曰：“汝幼小，未闻义方，早为人君，但”知乐，不知
苦。不知苦，必将以骄奢为失也。接大臣，务以礼。虽非
大臣，老者犹宜答拜。“事兄以敬，恤弟以慈。兄弟有不
良之行，当造膝谏之。谏之不从，流涕喻之。喻之不改，
乃白其母。若犹不改，当以奏闻，并辞国土。与其守宠
罹祸，不若贫贱全身也。”此亦谓大罪恶耳。其微过细
故，当掩覆之。嗟尔小子，慎“修乃身，奉圣朝以忠贞，事
太妃以孝敬。闺闱之内，奉令于太妃；阃阈之外，受教
于沛王。无怠乃心，以慰予灵。”其年薨。诏沛王林留。讫
葬，使大鸿胪持节典护丧事，宗正吊祭，赠赗甚厚。凡
所著文章二万馀言，才不及陈思王，而好与之侔。子
孚嗣。景初、正元、景元中，累增邑，并前三千四百户。
按注《魏书》载玺书曰：“制诏中山王：有司奏王乃者来
朝，犯交通京师之禁。朕惟亲亲之恩，用寝吏议。然法
者，所与天下共也，不可得废。今削王县二户七百五
十。夫克己复礼，圣人称仁；朝过夕改，君子与之。王其
诫诸，无贰咎悔也！”